Y Carneddau a Phen yr Ole Wen 14 Ionawr
Daeth pymtheg ohonom at ein gilydd ar fore oer a niwlog yng Nglan Dena, y bwriad oedd cychwyn y daith am 9.15, ond yna daeth cawod trwm o eirlaw, ac fe aeth pawb yn dol i'w ceir i gludo.
Roedd hi wedi 9.30 pan fentrodd pawb i fyny'r lon bost am tua milltir a chwarter, ac yno, cyn troi am Ffynon Llugwy fe ymunodd cyflwynydd a dyn camera a ni.
Wedi cyrraedd Ffynon Llugwy, mi gefais i, Eryl ac Eirwen gyfweliad ar gyfer rhaglen Clwb ar S4C (darllediad am 10.00 nos Sul, 22 Ionawr). Roeddent yn awyddus i wybod am y daith, ac am Clwb Mynydda Cymru, ac fe benderfynwyd i barhau gyda'r ffilmio nes cyrraedd Bwlch Eryl Farchog.
Erbyn cyrraedd Pen y Waun Wen, roedd cnwd da o eira o dan draed ac roedd y creigiau wedi rhewi, mi roedd gwynt cryf yn chwythu'r eira yn ein wynebau a niwl trwchus yn gwneud gwelededd yn wael iawn, a felly y bu hi, ar draws y Carneddau i Pen yr Ole Wen. Balchder oedd cyrraedd Cwm Lloer a cael gweld pellach na'n trwyna.
Mi roedd hi'n dywyll erbyn cyrraedd Glan Dena, a cawsom gawod trwm iawn o law i neud yn siwr bod pawb yn socian yn mynd adra! Taith 9 milltir ond yn teimlo'n llawer hirach, ond ar y cyfan mi roedd pawb wedi mwynhau
Diolch i Iolo Roberts, Dylan Huw, Dafydd Legal, Sioned Llew, Elen, Eirwen, Hilary, Edward, Gari, Dyfed, Steven Llechid, Marc, Gareth ac Eryl am eich cwmpeini